CELEX: 32020R1367
Language: bg
Date: 2020-10-01 00:00:00
Title: Регламент за изпълнение (ЕС) 2020/1367 на Съвета от 1 октомври 2020 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна

1.10.2020   
               
               
                  BG
               
               
                  Официален вестник на Европейския съюз
               
               
                  L 318/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1367 НА СЪВЕТА
         от 1 октомври 2020 година
         за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) № 269/2014 на Съвета от 17 март 2014 г. относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (1), и по-специално член 14, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 17 март 2014 г. Съветът прие Регламент (ЕС) № 269/2014.
                  
               
                     (2)
                  
                  
                     На 23 декември 2019 г. президентът на Руската федерация, Владимир Путин, обяви откриването на железопътен мост през Керченския проток, с което беше отбелязано изпълнението на по-всеобхватния проект за свързване на железопътната инфраструктура на незаконно анексирания Кримски полуостров с тази на Русия.
                  
               
                     (3)
                  
                  
                     Съюзът не признава незаконното анексиране от Руската федерация на Крим и Севастопол. Изграждането на моста и на железопътните релси, свързващи го със съществуващата транспортна инфраструктура, има за цел консолидиране на контрола на Руската федерация над незаконно анексираните Крим и Севастопол и по-нататъшното изолиране на полуострова от Украйна.
                  
               
                     (4)
                  
                  
                     Съветът счита, че към списъка на подлежащите на ограничителни мерки лица, образувания и органи, поместен в приложение I към Регламент (ЕС) № 269/2014, следва да се добавят четири образувания и две лица заради ролята им в проектирането, изграждането и ползването на железопътната инфраструктура, свързваща Русия с незаконно анексирания Кримски полуостров.
                  
               
                     (5)
                  
                  
                     Приложение I към Регламент (ЕС) № 269/2014 следва да бъде съответно изменено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Лицата и образуванията, посочени в приложението към настоящия регламент, се добавят в списъка, поместен в приложение I към Регламент (ЕС) № 269/2014.
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 октомври 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 78, 17.3.2014 г., стр. 6.
      
      
         
            ПРИЛОЖЕНИЕ
            Следните лица и образувания се добавят в списъка на физическите и юридическите лица, образуванията и органите, поместен в приложение I към Регламент (ЕС) № 269/2014:
            
                         
                     
                     
                        Лица
                        
                                     
                                 
                                 
                                    Име
                                 
                                 
                                    Идентифицираща информация
                                 
                                 
                                    Основания
                                 
                                 
                                    Дата на вписване
                                 
                              
                                    „191.
                                 
                                 
                                    Alexander Nikolaevich GANOV
                                    (Александр Николаевич ГАНОВ)
                                 
                                 
                                    Пол: мъжки
                                    Дата на раждане: 24.10.1974 г.
                                    Място на раждане: Voronezh (Воронеж) (Руска федерация)
                                 
                                 
                                    Генерален директор на акционерното транспортно дружество „Гранд Сервис Експрес“ (АО ТК „Гранд Сервис Экспресс“), което предоставя услуги за железопътен превоз между Русия и незаконно анексирания Кримски полуостров. Следователно той подкрепя утвърждаването на незаконно анексирания Кримски полуостров като част от Руската федерация, което на свой ред подкопава допълнително териториалната цялост, суверенитета и независимостта на Украйна.
                                 
                                 
                                    1.10.2020 г.
                                 
                              
                                    192.
                                 
                                 
                                    Leonid Kronidovich RYZHENKIN
                                    (Леонид Кронидович РЫЖЕНЬКИН)
                                 
                                 
                                    Пол: мъжки
                                    Дата на раждане: 10.11.1967 г.
                                    Място на раждане: неизвестно
                                    Паспорт №: 722706177 (от 2015 г.)
                                 
                                 
                                    Заместник генерален директор за инфраструктурни проекти в „Стройгазмонтаж“ (СГМ), който от 2015 г. надзирава изграждането на моста през Керченския проток (включително на железопътната линия по моста), свързващ Русия и незаконно анексирания Кримски полуостров. Следователно той подкрепя утвърждаването на незаконно анексирания Кримски полуостров като част от Руската федерация, което на свой ред подкопава допълнително териториалната цялост, суверенитета и независимостта на Украйна.
                                 
                                 
                                    1.10.2020 г.
                                 
                              
                  
                         
                     
                     
                        Образувания
                        
                                     
                                 
                                 
                                    Име
                                 
                                 
                                    Идентифицираща информация
                                 
                                 
                                    Основания
                                 
                                 
                                    Дата на вписване
                                 
                              
                                    48.
                                 
                                 
                                    Акционерно дружество „Ленпромтранспроект“(АО „Ленпромтранспроект“)
                                 
                                 
                                    Адрес: Kondrat’yevskiy Prospekt, 15, building 5/1, 223 St. Petersburg 195197, Russian Federation
                                    (Кондратьевский пр., 15, сграда 5/1, 223, Санкт Петербург 195197, Руска федерация)
                                    Държавен регистрационен номер (ОГРН): 1027809210054
                                    Номер на данъчна регистрация (ИНН): 7825064262
                                    Уебсайт: https://lptp.ru/
                                    Имейл: ptp@sp.ru
                                 
                                 
                                    Акционерното дружество „Ленпромтранспроект“ участва в проекта за свързване на железопътната инфраструктура на незаконно анексирания Кримски полуостров с тази на Русия, като проектира железопътния подстъп към моста през Керченския проток и изпълнява функцията на архитектурен надзор при изграждането на моста, свързващ Русия и незаконно анексирания Кримски полуостров. Следователно дружеството подкрепя утвърждаването на незаконно анексирания Кримски полуостров като част от Руската федерация, което на свой ред подкопава допълнително териториалната цялост, суверенитета и независимостта на Украйна.
                                 
                                 
                                    1.10.2020 г.
                                 
                              
                                    49.
                                 
                                 
                                    Акционерно дружество „Дирекция за изграждане на железопътната линия Беркакит-Томот-Якутск“ (АО „Дирекция по строительству железной дороги Беркакит-Томмот-Якутск“)
                                 
                                 
                                    Адрес: Mayakovskogo St. 14, city of Aldan 678900, Aldansky District, Russian Federation (ул. Маяковского, д. 14, Алдан 678900, Алдански район, Руска федерация)
                                    Държавен регистрационен номер (ОГРН): 1121402000213
                                    Номер на данъчна регистрация (ИНН): 1402015986
                                    Уебсайт: https://dsgd.ru/
                                    Имейл: info@dsgd.ru; gmn@dsgd.ru
                                 
                                 
                                    Акционерното дружество „Дирекция за изграждане на железопътната линия Беркакит-Томот-Якутск“ участва в проекта за свързване на железопътната инфраструктура на незаконно анексирания Кримски полуостров с тази на Русия чрез предоставянето на инженерни услуги при изграждането на железопътния подстъп към моста през Керченския проток, свързващ Русия и незаконно анексирания Кримски полуостров. Следователно дружеството подкрепя утвърждаването на незаконно анексирания Кримски полуостров като част от Руската федерация, което на свой ред подкопава допълнително териториалната цялост, суверенитета и независимостта на Украйна.
                                 
                                 
                                    1.10.2020 г.
                                 
                              
                                    50.
                                 
                                 
                                    Федерално държавно единно предприятие „Кримски железници“ (Федеральное государственное унитарное предприятие „Крымская железная дорога“)
                                 
                                 
                                    Адрес: 34 Pavlenko St., Simferopol 95006, Ukraine
                                    (ул. Павленко 34, Симферопол 95006, Украйна)
                                    Държавен регистрационен номер (ОГРН): 1159102022738
                                    Номер на данъчна регистрация (ИНН): 9102157783
                                    Уебсайт: https://crimearw.ru
                                    Имейл: ngkkjd@mail.ru
                                 
                                 
                                    Федералното държавно единно предприятие „Кримски железници“ участва в проекта за свързване на железопътната инфраструктура на незаконно анексирания Кримски полуостров с тази на Русия в качеството си на собственик и оператор на релсовия път на моста през Керченския проток, свързващ Русия и незаконно анексирания Кримски полуостров. Следователно дружеството подкрепя утвърждаването на незаконно анексирания Кримски полуостров като част от Руската федерация, което на свой ред подкопава допълнително териториалната цялост, суверенитета и независимостта на Украйна.
                                 
                                 
                                    1.10.2020 г.
                                 
                              
                                    51.
                                 
                                 
                                    Първо кримско застрахователно дружество
                                    (Крымская первая страховая компания)
                                 
                                 
                                    Адрес: Butakova Ln, 4, Sevastopol, Ukraine (ул. Бутакова 4, Севастопол, Украйна)
                                    Държавен регистрационен номер (ОГРН): 1149102007933
                                    Номер на данъчна регистрация (ИНН): 9102006047
                                    Уебсайт: https://kpsk-ins.ru/about
                                    Имейл: info@kspk-ins.ru
                                 
                                 
                                    „Първо кримско застрахователно дружество“ участва в проекта за свързване на железопътната инфраструктура на незаконно анексирания Крим с тази на Русия, като застрахова изграждането на моста през Керченския проток. Следователно дружеството подкрепя утвърждаването на незаконно анексирания Кримски полуостров като част от Руската федерация, което на свой ред подкопава допълнително териториалната цялост, суверенитета и независимостта на Украйна.
                                 
                                 
                                    1.10.2020 г.“